钦定古今图书集成/明伦汇编/官常典/第451卷 > 耿秉
## 钦定古今图书集成/明伦汇编/官常典/第451卷 > 耿秉

按《后汉书耿弇传》：“秉字伯初，弇弟国之子也。有伟体，
腰带八围，博通书记，能说司马兵法。尢好将帅之略，
以父任为郎，数上言兵事，常以中国虚费，边陲不宁，
其患专在匈奴，以战去战，盛王之道。显宗既有志北
伐，阴然其言。永平中，诏诣省闼问前后所上便宜方
略，拜谒者仆射，遂见亲幸。每公卿会议，常引秉上殿”，
访以边事，多简帝心。十五年，拜驸马都尉。十六年，以
骑都尉秦彭为副，与奉车都尉窦固等俱伐北匈奴。
匈奴奔走，不战而还。十七年夏，诏秉与固合兵万四
千骑，复出白山击车师。车师有后王、前王，前王即后
王之子，其廷相去五百馀里。固以后王道远，山谷深，
士卒寒苦，欲攻前王。秉议先赴后王，“以为并力根本，
则前王自服。”固计未决，秉奋身而起曰：“请行前。”乃上
马引兵北入。众军不得已遂进。并纵兵抄掠，斩首数
千级，收马牛十馀万头。后王安得震怖，纵数百骑出
迎秉。而固司马苏安欲全功归固，即驰谓安得曰：“汉
贵将独有奉车都尉，天子姊婿，爵为通侯，当先降之。”
安得乃还，更令其诸将迎秉。秉大怒，被甲上马，麾其
精骑径造固壁，言曰：“车师王降，讫今不至，请往枭其
首。”固大惊曰：“且止，将败事。”秉厉声曰：“受降如受敌！”遂
驰赴之。安得惶恐走出门，脱帽抱马足降。秉将以诣
固，其前王亦归命，遂定车师而还。明年秋，肃宗即位，
拜秉征西将军，遣案行凉州边境，劳赐保塞羌胡。进
屯酒泉，救戊己校尉。建初元年，拜度辽将军，视事七
年，匈奴怀其恩信，征为执金吾，甚见亲重。帝每巡郡
国及幸宫观，秉常领禁兵，宿卫左右。除三子为郎。章
和二年，复拜征西将军，副车骑将军窦宪击北匈奴，
大破之。事并见《宪传》。封秉美阳侯，食邑三千户。秉性
勇壮，而简易于事，军行常自被甲在前，休止不结营
部，然远斥候，明要誓，有警，军陈立成，士卒皆乐为死。
永元二年，代桓虞为光禄勋。明年夏，卒，时年五十馀。
赐以朱棺玉衣，将作大匠牙冢假鼓吹，五营骑士三
百馀人送葬，谥曰“桓侯。”匈奴闻秉卒，举国号哭，或至
梨面流血。长子冲嗣。